किबन राईको इंग्लिस फुटबलमा व्यावसायिक सम्झौता
नेपाली मूलका फुटबलर किबन राईले इंग्लिस फुटबल लिग (ईएफएल) मा चौथो श्रेणीको क्लब न्युपोर्ट काउन्टी एएफसीसँग आइतबार व्यावसायिक सम्झौता गरेका छन् ।
काठमाडौँ — नेपाली मूलका फुटबलर किबन राईले इंग्लिस फुटबल लिग (ईएफएल) मा चौथो श्रेणीको क्लब न्युपोर्ट काउन्टी एएफसीसँग आइतबार व्यावसायिक सम्झौता गरेका छन् ।१८ वर्षीय अट्याकिङ मिडफिल्डरले सम्झौतापत्रमा हस्ताक्षर गरेको तस्बिरसहित न्युपोर्ट काउन्टीले आफ्नो वेबसाइटमा लेखेको छ, ‘न्युपोर्ट काउन्टीले स्ट्राइकर किबन राईलाई ‘लिग टु’ को नयाँ अभियानअघि पहिलो व्यावसायिक सम्झौता दिएको छ ।’ उनी अट्याकिङ मिडफिल्डर र स्ट्राइकर दुवै भूमिकामा खेल्ने गर्छन् । ब्रेकोन कोरिन्थियन्सबाट ग्रासरुट फुटबल सुरु गरेका उनलाई न्युपोर्ट काउन्टीले सन् २०२१ मा छात्रवृत्ति दिएर एकेडेमीमा भित्र्याएको थियो ।नेपालबाट बेलायत पुगेका दम्पतीबाट वेल्सस्थित ब्रेकोनमा जन्मिएको बताइएका किबनलाई उल्लेख गर्दै पहिलो व्यावसायिक सम्झौतापछि क्लबको पोर्टलमा लेखिएको छ, ‘म निकै खुसी छु । मेरा लागि यो निकै सानो छँदादेखिको सपना हो । मलाई पूर्णकालीन (फुटबलर) मन पर्छ र यसमा योग्य भएको छु । यस अवसर पाउनुले चकित बनाएको छ । यो नभएको म खुसी हुन सक्थिनँ थिएँ ।’उनले गत सिजन नै मुर लेनमा साल्फोर्ड सिटीविरुद्ध ३–१ ले हारेको लिग टुको ‘अवे’ खेलमा सब्स्टिच्युटका रूपमा मैदानमा प्रवेश गर्दै न्युपोर्ट काउन्टीको सिनियर टिममा डेब्यु (५ मार्च २०२३) गरेका थिए । गत सिजन चार खेल खेलेपछि उनी व्यवस्थापक ग्राहम कोलिनलाई आकर्षित गर्दै व्यावसायिक करिअरका लागि योग्य भएका हुन् । २४ क्लबले प्रतिस्पर्धा गरेको चौथो श्रेणीको लिग १५ औं स्थानमा टुंग्याएको न्युपोर्ट काउन्टीको ७ हजार ८ सय दर्शक अटाउने प्यारापिटसहितको घरेलु मैदान रोड्नी परेड न्युपोर्टमा रहेको छ । ईएफएलको सबैभन्दा माथिल्लो प्रतियोगिता प्रिमियर लिग हो । त्यसपछि च्याम्पियनसिप (दोस्रो श्रेणी) पर्दछ । अनि लिग वान (तेस्रो श्रेणी) पछि लिग टु (चौथो श्रेणी) आउँछ । लिग टुको नयाँ सिजन अगस्टमा सुरु हुँदै छ, जुन ‘होम एन्ड अवे’ का आधारमा नौ महिना चल्नेछ ।‘किबनले एकेडेमीमा हाम्रो नजरलाई आकर्षित गरेका थिए,’ न्युपोर्ट काउन्टीको वेबसाइटमा व्यवस्थापक ग्राहमले भनेका छन्, ‘उनले केही महिना फर्स्ट टिम (सिनियर टिम) सँग प्रशिक्षण गरेका थिए र उनले आफ्नो खेलमा धेरै विकास गरेका थिए । उनलाई गत सिजनको अन्तिम खेलमा पहिलो रोजाइमै खेलाउन पाएकामा खुसी छु । उनीसँग प्रि–सिजनमा ठूला खेलहरू छन् र त्यसमा हामी उनलाई खटाउनेछौं । त्यसको मतलव उनलाई लोनमा पठाउनुपर्ने वा फर्स्ट टिममा बढी अवसर दिनुपर्ने हुन्छ । किनभने उनलाई फर्स्ट टिमको अनुभव आवश्यक छ ।’किबन ईएफएल क्लबसँग व्यावसायिक सम्झौता गर्ने नेपाली मूलका पहिलो पुरुष खेलाडी हुन् भने समग्रमा दोस्रो फुटबलर । यसअघि महिला फुटबलर अस्मिता आले डिसेम्बर २०१९ मा वुमेन्स च्याम्पियनसिप (इंग्ल्यान्डको महिला फुटबल लिगमा दोस्रो डिभिजन) क्लब एस्टनभिल्लामा अनुबन्धित भएकी थिइन् । बेलायती लाहुरेकी २२ वर्षीया छोरी अस्मिता शीर्ष श्रेणीको वुमेन्स सुपर लिग २०२०–२०२१ खेलेपछि सुपर लिगकै अर्को क्लब टोटेनहम हर्टस्पर गएकी थिइन् र त्यसयता यी डिफेन्डर लन्डन क्लबमै खेलिरहेकी छन् । 